CELEX: 32017D1255
Language: el
Date: 2017-07-11 00:00:00
Title: Εκτελεστική απόφαση (ΕΕ) 2017/1255 της Επιτροπής, της 11ης Ιουλίου 2017, σχετικά με πρότυπο για την περιγραφή των εθνικών συστημάτων και διαδικασιών που επιτρέπουν σε οργανισμούς να γίνουν μέλη και εταίροι του EURES (Κείμενο που παρουσιάζει ενδιαφέρον για τον ΕΟΧ )

12.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/18
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1255 ΤΗΣ ΕΠΙΤΡΟΠΉΣ
   της 11ης Ιουλίου 2017
   σχετικά με πρότυπο για την περιγραφή των εθνικών συστημάτων και διαδικασιών που επιτρέπουν σε οργανισμούς να γίνουν μέλη και εταίροι του EURES
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/589 του Ευρωπαϊκού Κοινοβουλίου και του Συμβουλίου, της 13ης Απριλίου 2016, για το ευρωπαϊκό δίκτυο υπηρεσιών απασχόλησης (EURES), την πρόσβαση των εργαζομένων σε υπηρεσίες κινητικότητας και την περαιτέρω ενοποίηση των αγορών εργασίας και για την τροποποίηση των κανονισμών (ΕΕ) αριθ. 492/2011 και (ΕΕ) αριθ. 1296/2013 (1), και ιδίως το άρθρο 11 παράγραφος 8,
   Αφού ζητήθηκε η γνώμη της επιτροπής EURES,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) 2016/589 θεσπίζει, μεταξύ άλλων, τις βασικές αρχές και τα κριτήρια για την εισδοχή μελών και εταίρων στο EURES.
            
         
               (2)
            
            
               Σύμφωνα με το άρθρο 11 παράγραφος 1 του κανονισμού (ΕΕ) 2016/589, κάθε κράτος μέλος δημιουργεί, το αργότερο έως τις 13 Μαΐου 2018, σύστημα εισδοχής οργανισμών ως μελών και εταίρων του EURES, για να παρακολουθεί τις δραστηριότητές τους και τη συμμόρφωσή τους προς την ισχύουσα νομοθεσία κατά την εφαρμογή του εν λόγω κανονισμού και, όποτε απαιτείται, να ανακαλεί την εισδοχή τους.
            
         
               (3)
            
            
               Οι οργανισμοί οι οποίοι, σύμφωνα με το άρθρο 40 του κανονισμού (ΕΕ) 2016/589, επιτρέπεται να συμμετάσχουν ως μέλη και εταίροι του EURES κατά τη μεταβατική περίοδο θα πρέπει, για να παραμείνουν στο δίκτυο EURES μετά την εκπνοή της μεταβατικής περιόδου, να υποβάλουν αιτήσεις προς επεξεργασία στα εν λόγω συστήματα εισδοχής.
            
         
               (4)
            
            
               Οι δημόσιες υπηρεσίες απασχόλησης που έχουν οριστεί σύμφωνα με το άρθρο 10 του κανονισμού (ΕΕ) 2016/589 δεν υπόκεινται στα συστήματα εισδοχής, αλλά θα πρέπει να εκπληρώνουν τις υποχρεώσεις και να ικανοποιούν τα κριτήρια του εν λόγω άρθρου.
            
         
               (5)
            
            
               Σύμφωνα με το άρθρο 11 παράγραφοι 6 και 7 του κανονισμού (ΕΕ) 2016/589, τα κράτη μέλη πρέπει να ενημερώνουν μέσω των εθνικών γραφείων συντονισμού, το ευρωπαϊκό γραφείο συντονισμού για τα συστήματα εισδοχής τους και για την έγκριση, την απόρριψη ή την ανάκληση των αιτήσεων και το ευρωπαϊκό γραφείο συντονισμού θα πρέπει να διαβιβάζει τις πληροφορίες αυτές στα άλλα εθνικά γραφεία συντονισμού.
            
         
               (6)
            
            
               Η συστηματική ανταλλαγή πληροφοριών και η συνεργασία μεταξύ των κρατών μελών μπορεί να βοηθήσει στη βελτίωση της ποιότητας του σχεδιασμού των εθνικών συστημάτων εισδοχής και στην εφαρμογή τους.
            
         
               (7)
            
            
               Για να εξασφαλιστεί η ανοιχτή ανταλλαγή των πληροφοριών και η αμοιβαία μάθηση μεταξύ των κρατών μελών, είναι ανάγκη να χρησιμοποιηθεί κοινό πρότυπο για την περιγραφή των εθνικών συστημάτων εισδοχής και να τεθεί σε λειτουργία μηχανισμός για την ανταλλαγή πληροφοριών.
            
         
               (8)
            
            
               Το πρότυπο μπορεί να χρειαστεί αναπροσαρμογές με την πάροδο του χρόνου για να αντανακλά τις αλλαγές στην αγορά των υπηρεσιών εύρεσης εργασίας και άλλες εξελίξεις. Συνεπώς, είναι σημαντικό να εφαρμοστεί ένα υπόδειγμα διακυβέρνησης που θα εξασφαλίζει τη διαβούλευση με τα εθνικά γραφεία συντονισμού και την εμπλοκή τους, πριν από την έγκριση τροποποιήσεων στο πρότυπο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Η παρούσα απόφαση ορίζει το πρότυπο προς χρήση από τα κράτη μέλη κατά την περιγραφή των συστημάτων τους για την εισδοχή μελών και εταίρων του EURES, τα οποία δημιουργούνται σύμφωνα με το άρθρο 11 παράγραφος 1 του κανονισμού (ΕΕ) 2016/589 (εθνικά συστήματα εισδοχής), τις διαδικασίες για την τροποποίηση του προτύπου και τους μηχανισμούς ανταλλαγής πληροφοριών με άλλα κράτη μέλη για τα συστήματα εισδοχής.
   Άρθρο 2
   Γενικές αρχές
   1.   Τα κράτη μέλη μοιράζονται πληροφορίες για τα συστήματα εισδοχής που διαθέτουν σύμφωνα με το κοινό πρότυπο που αναφέρεται στο άρθρο 6 και επικαιροποιούν τις πληροφορίες αυτές όποτε υπάρχουν αλλαγές.
   2.   Για τον σκοπό των συστημάτων εισδοχής κάθε κράτος μέλος εξασφαλίζει τις ακόλουθες λειτουργίες:
   
               α)
            
            
               επεξεργασία και αξιολόγηση των αιτήσεων εισδοχής μελών ή εταίρων του EURES·
            
         
               β)
            
            
               αποφάσεις για την έγκριση ή την απόρριψη τέτοιων αιτήσεων και για την ανάκληση εισδοχής·
            
         
               γ)
            
            
               επεξεργασία και λήψη απόφασης σχετικά με τις καταγγελίες, όσον αφορά τις αποφάσεις που αναφέρονται στο στοιχείο β), και παροχή μέσων προσφυγής κατά τέτοιων αποφάσεων·
            
         
               δ)
            
            
               παρακολούθηση της συμμόρφωσης των μελών και εταίρων του EURES με το εθνικό σύστημα εισδοχής και με τις υποχρεώσεις που υπέχουν βάσει του κανονισμού (ΕΕ) 2016/589.
            
         3.   Τα κράτη μέλη εξασφαλίζουν ότι οι υποψήφιοι είναι σαφώς ενημερωμένοι σχετικά με την επεξεργασία των αιτήσεών τους, ιδίως όσον αφορά την ανταλλαγή πληροφοριών με άλλα κράτη μέλη για αποφάσεις εισδοχής, την παρακολούθηση και τις ανακλήσεις.
   Άρθρο 3
   Καθήκοντα και αρμοδιότητες των εθνικών γραφείων συντονισμού
   Όπως ορίζεται στο άρθρο 11 παράγραφος 6 του κανονισμού (ΕΕ) 2016/589, τα εθνικά γραφεία συντονισμού είναι υπεύθυνα, στο αντίστοιχο κράτος μέλος, για την ενημέρωση του ευρωπαϊκού γραφείου συντονισμού σχετικά με το εθνικό σύστημα εισδοχής και την εφαρμογή του, ειδικότερα με:
   
               α)
            
            
               την παροχή πληροφοριών για το εθνικό σύστημα εισδοχής, συμπεριλαμβανομένων όλων των κριτηρίων και των απαιτήσεων που εφαρμόζονται, με την υποβολή συμπληρωμένου εντύπου από το κοινό πρότυπο που αναφέρεται στο άρθρο 6 και, όπου χρειάζεται, με την επικαιροποίησή του·
            
         
               β)
            
            
               την ενημέρωση του ευρωπαϊκού γραφείου συντονισμού για τα μέλη και τους εταίρους του EURES που έγιναν δεκτοί σύμφωνα με το εθνικό σύστημα εισδοχής·
            
         
               γ)
            
            
               την ενημέρωση του ευρωπαϊκού γραφείου συντονισμού για τυχόν άρνηση εισδοχής λόγω μη συμμόρφωσης, ιδίως με το σημείο 1 του τμήματος 1 του παραρτήματος I του κανονισμού (ΕΕ) 2016/589·
            
         
               δ)
            
            
               την ενημέρωση του ευρωπαϊκού γραφείου συντονισμού για τυχόν ανάκληση της εισδοχής μελών και εταίρων του EURES και τους λόγους για την ανάκληση αυτή.
            
         Άρθρο 4
   Καθήκοντα και αρμοδιότητες του ευρωπαϊκού γραφείου συντονισμού
   1.   Το ευρωπαϊκό γραφείο συντονισμού είναι υπεύθυνο για την υποστήριξη της ανταλλαγής πληροφοριών μεταξύ των κρατών μελών σχετικά με τα εθνικά συστήματα εισδοχής και τη λειτουργία τους, ιδίως:
   
               α)
            
            
               με τη δημιουργία και τη συντήρηση ειδικού τμήματος στο Extranet της διαδικτυακής πύλης του EURES, ώστε να διατίθενται στα εθνικά γραφεία συντονισμού:
               
                           i)
                        
                        
                           το πρότυπο που αναφέρεται στο άρθρο 6 και τυχόν σχετικές πληροφορίες για τη συμπλήρωση και υποβολή του·
                        
                     
                           ii)
                        
                        
                           όλες οι πληροφορίες που παρέχονται από τα εθνικά γραφεία συντονισμού για τα συστήματα εισδοχής και την εφαρμογή τους, σύμφωνα με τον κανονισμό (ΕΕ) 2016/589 και την παρούσα απόφαση, λαμβανομένης υπόψη της υποχρέωσης του ευρωπαϊκού γραφείου συντονισμού να διαβιβάζει πληροφορίες σχετικά με την εφαρμογή προς τα άλλα εθνικά γραφεία συντονισμού σύμφωνα με το άρθρο 11 παράγραφοι 6 και 7 του κανονισμού (ΕΕ) 2016/589·
                        
                     
                           iii)
                        
                        
                           ένας συνεργατικός χώρος για την ανταλλαγή πληροφοριών σχετικά με τη συγκρότηση και τη λειτουργία των εθνικών συστημάτων εισδοχής·
                        
                     
         
               β)
            
            
               με την παροχή τυχόν άλλων εργαλείων, της επιμόρφωσης και υποστήριξης που χρειάζονται για τη διευκόλυνση της ανταλλαγής πληροφοριών και την αμοιβαία ενημέρωση σχετικά με τα συστήματα εισδοχής·
            
         
               γ)
            
            
               με την τακτική ενημέρωση της ομάδας συντονισμού σχετικά με τη λειτουργία της ανταλλαγής πληροφοριών και, όπου είναι αναγκαίο, προτείνοντας τροποποιήσεις στο πρότυπο και τις διαδικασίες.
            
         2.   Το ευρωπαϊκό γραφείο συντονισμού δημοσιεύει τον κατάλογο των μελών και εταίρων του EURES στη διαδικτυακή πύλη του EURES, σε συμφωνία με τα επιμέρους εθνικά γραφεία συντονισμού.
   Άρθρο 5
   Καθήκοντα και αρμοδιότητες της ομάδας συντονισμού
   1.   Η ομάδα συντονισμού παρακολουθεί στενά τη λειτουργία των εθνικών συστημάτων εισδοχής και λειτουργεί ως φόρουμ για την ανταλλαγή απόψεων και βέλτιστων πρακτικών με σκοπό τη βελτίωση της λειτουργίας αυτών των συστημάτων.
   2.   Η ομάδα συντονισμού προβαίνει, μία φορά τον χρόνο, σε επανεξέταση της εφαρμογής της παρούσας απόφασης και η επανεξέταση αυτή αποτελεί συμβολή της ομάδας συντονισμού στις εκθέσεις δραστηριοτήτων και εκ των υστέρων αξιολόγησης που εκπονεί η Επιτροπή σύμφωνα με τα άρθρα 33 και 35 του κανονισμού (ΕΕ) 2016/589.
   3.   Αν το τμήμα Extranet που αναφέρεται στο άρθρο 4 στοιχείο α) ή άλλες πληροφορίες και έγγραφα που αναφέρονται σ' αυτό χρειάζεται να προσαρμοστούν ή να τροποποιηθούν, το ευρωπαϊκό γραφείο συντονισμού, προτού εγκρίνει νέα έκδοση, συμβουλεύεται την ομάδα συντονισμού, σύμφωνα με το άρθρο 14 του κανονισμού (ΕΕ) 2016/589.
   Άρθρο 6
   Πρότυπο
   1.   Τα εθνικά γραφεία συντονισμού χρησιμοποιούν μια ηλεκτρονική έκδοση του προτύπου που παρατίθεται στο παράρτημα για την περιγραφή των εθνικών συστημάτων εισδοχής, των κριτηρίων και των απαιτήσεων που εφαρμόζονται, καθώς και των φορέων που έχουν οριστεί για τη λειτουργία τους.
   2.   Το συμπληρωμένο πρότυπο υποβάλλεται στο ευρωπαϊκό γραφείο συντονισμού αμέσως μόλις συσταθεί το εθνικό σύστημα εισδοχής. Όποτε υπάρξουν αλλαγές ως προς τις πληροφορίες που έχουν παρασχεθεί, το εθνικό γραφείο συντονισμού συμπληρώνει και υποβάλλει, χωρίς καθυστέρηση, νέο πρότυπο με επικαιροποιημένες πληροφορίες.
   Άρθρο 7
   Έναρξη ισχύος
   1.   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
   2.   Το ευρωπαϊκό γραφείο συντονισμού κοινοποιεί στο Extranet της διαδικτυακής πύλης EURES, ώστε να έχουν πρόσβαση τα εθνικά γραφεία συντονισμού, την ηλεκτρονική έκδοση του προτύπου που βρίσκεται στο παράρτημα, τυχόν μεταγενέστερες τροποποιήσεις και όλα τα άλλα σχετικά έγγραφα καθοδήγησης έως την 1η Δεκεμβρίου 2017 το αργότερο.
   
      Βρυξέλλες, 11 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 107 της 22.4.2016, σ. 1.
   
      ΠΑΡΑΡΤΗΜΑ
      
         Πρότυπο προς χρήση από τα εθνικά γραφεία συντονισμού για την παροχή πληροφοριών σχετικά με τα εθνικά συστήματα και τις διαδικασίες εισδοχής οργανισμών ως μελών και εταίρων του EURES
      
      Η ηλεκτρονική έκδοση του παρόντος προτύπου και κάθε μεταγενέστερη, ενοποιημένη, τροποποιημένη έκδοση είναι διαθέσιμες για τα εθνικά γραφεία συντονισμού στο extranet της διαδικτυακής πύλης του EURES.
      I.   ΝΟΜΙΚΗ ΒΑΣΗ
      Αναφορά της εθνικής νομοθεσίας/εθνικών κανόνων/κανονισμών.
      II.   ΔΙΑΔΙΚΑΣΙΑ ΓΙΑ ΤΗΝ ΕΠΙΛΟΓΗ ΜΕΛΩΝ ΚΑΙ ΕΤΑΙΡΩΝ ΤΟΥ EURES
      1.   Μέθοδος
      
                  α)
               
               
                  Περιγραφή της προτιμώμενης μεθόδου για την επιλογή των μελών και εταίρων του EURES:
                  
                              i)
                           
                           
                              Πρόσκληση εκδήλωσης ενδιαφέροντος (ανοιχτή ή στοχευμένη για ορισμένους οργανισμούς; Αν ναι, για ποιους οργανισμούς και γιατί;)
                           
                        
                              ii)
                           
                           
                              Δημόσια σύμβαση
                           
                        
                              iii)
                           
                           
                              Προσκλήσεις (αν ναι, για ποιους οργανισμούς και γιατί;)
                           
                        
                              iv)
                           
                           
                              Άλλα
                           
                        
            
                  β)
               
               
                  Εξηγήστε πώς εξασφαλίζεται η δημοσιότητα (π.χ. με ανακοινώσεις που αναρτώνται ηλεκτρονικά;)
               
            2.   Αποτροπή σύγκρουσης συμφερόντων
      Εξηγήστε τα μέτρα για την αποτροπή σύγκρουσης με βάση το άρθρο 2 παράγραφος 2 της παρούσας απόφασης
      3.   Οργάνωση της διαδικασίας εισδοχής έως την απονομή
      
                  α)
               
               
                  Φορέας υπεύθυνος για την επεξεργασία και αξιολόγηση των αιτήσεων
               
            
                  β)
               
               
                  Αρμοδιότητες του φορέα
               
            4.   Διαδικασία απονομής/πληροφόρηση τρίτων
      
                  α)
               
               
                  Φορέας υπεύθυνος για τις αποφάσεις έγκρισης/απόρριψης βάσει της αξιολόγησης των αιτήσεων
               
            
                  β)
               
               
                  Αρμοδιότητες του φορέα
               
            
                  γ)
               
               
                  Χρόνος που απαιτείται από την αίτηση έως την ανακοίνωση της έγκρισης/απόρριψης στους υποψηφίους
               
            
                  δ)
               
               
                  Εξηγήστε πώς ενημερώνονται οι υποψήφιοι σχετικά με την έγκριση/απόρριψη της αίτησής τους
               
            
                  ε)
               
               
                  Εξηγήστε πώς γίνεται η δημοσίευση των επιλεγμένων μελών και εταίρων του EURES, ώστε να εξασφαλίζεται η διαφάνεια
               
            5.   Διασφάλιση της δέουσας νομικής διαδικασίας
      
                  α)
               
               
                  Υπεύθυνος φορέας
               
            
                  β)
               
               
                  Εξηγήστε πώς γίνεται η επεξεργασία των καταγγελιών που έχουν σχέση με το σύστημα εισδοχής
               
            
                  γ)
               
               
                  Μέσα προσφυγής που είναι διαθέσιμα μετά την απόρριψη της αίτησης
               
            6.   Περίοδος εισδοχής
      Έχει χρονικό περιορισμό η εισδοχή; Αν ναι, για ποιο χρονικό διάστημα;
      7.   Διαδικασία επανεισδοχής
      Εξηγήστε τη διαδικασία και το χρονοδιάγραμμα
      8.   Τέλη αίτησης
      Οι αιτούντες υποχρεούνται να καταβάλουν τέλη; Αν ναι, πώς καθορίζονται;
      III.   ΚΡΙΤΗΡΙΑ ΕΙΣΔΟΧΗΣ
      
                  1.
               
               
                  Εφαρμογή των ελάχιστων κριτηρίων του παραρτήματος I του κανονισμού (ΕΕ) 2016/589.
               
            
                  2.
               
               
                  Πιθανά εθνικά κριτήρια και λόγοι για τους οποίους είναι αναγκαία για τους σκοπούς του άρθρου 11 παράγραφος 2 του κανονισμού (ΕΕ) 2016/589.
               
            IV.   ΠΑΡΑΚΟΛΟΥΘΗΣΗ
      
                  1.
               
               
                  Υπεύθυνος φορέας/υπεύθυνοι φορείς
               
            
                  2.
               
               
                  Μέθοδος (βάσει δεδομένων, έλεγχος και επαλήθευση, τυχαίοι έλεγχοι κ.λπ.)
               
            
                  3.
               
               
                  Συχνότητα των ελέγχων
               
            
                  4.
               
               
                  Επεξεργασία των καταγγελιών που αφορούν τη λειτουργία των μελών και εταίρων του EURES
               
            
                  5.
               
               
                  Συνέπειες από τη μη τήρηση των απαιτήσεων του συστήματος εισδοχής και των υποχρεώσεων δυνάμει του κανονισμού (ΕΕ) 2016/589
               
            V.   ΔΙΑΔΙΚΑΣΙΑ ΓΙΑ ΤΗΝ ΑΝΑΚΛΗΣΗ ΕΙΣΔΟΧΗΣ
      
                  1.
               
               
                  Υπεύθυνος φορέας
               
            
                  2.
               
               
                  Αρμοδιότητες του φορέα
               
            
                  3.
               
               
                  Εξηγήστε τη διαδικασία και το χρονοδιάγραμμα για τον χειρισμό των υποθέσεων
               
            
                  4.
               
               
                  Μέσα προσφυγής κατά της ανάκλησης
               
            VI.   ΚΡΙΤΗΡΙΑ ΓΙΑ ΤΗΝ ΑΝΑΚΛΗΣΗ ΕΙΣΔΟΧΗΣ
      Παρακαλείστε να απαριθμήσετε τα εθνικά κριτήρια για την ανάκληση εισδοχής.
      VII.   ΚΑΤΑΛΟΓΟΣ ΤΩΝ ΜΕΛΩΝ ΚΑΙ ΕΤΑΙΡΩΝ ΤΟΥ EURES
      Ο κατάλογος των μελών και εταίρων του EURES θα πρέπει να επισυνάπτεται στο πρότυπο, όταν αυτό υποβάλλεται στο ευρωπαϊκό γραφείο συντονισμού, και να επικαιροποιείται.